FI Euroopan unionin virallinen lehti C 171/6

Ilmoitus WWAN-modeemien tuontia koskevan suojatoimenpidetutkimuksen vireillepanosta neuvoston asetusten (EY) N:o 260/2009 ja (EY) N:o 625/2009 nojalla

2010/C 171/07

Komissio on vastaanottanut Belgian viranomaisilta neuvoston asetusten (EY) N:o 260/2009 (1) ja (EY) N:o 625/2009 (2) , jäljempänä ’suojatoimenpiteitä koskevat asetukset’, 2 artiklan mukaisen pyynnön.

Pyyntö koskee langattomia suuralueverkkomodeemeja (WWAN-modeemeja), joissa on antenni ja internetprotokolla-yhteyskäytäntö (IP) tietokonelaitteita varten, sekä WWAN-modeemilla varustettuja WiFi-reitittimiä (WWAN/WiFi-reitittimiä).

Komissio on selvittänyt, täyttyvätkö tutkimuksen vireille panemista koskevat ehdot, joista säädetään asetuksissa (EY) N:o 260/2009 ja (EY) N:o 625/2009.

1. Pyyntö

Belgian viranomaiset ovat ilmoittaneet pyynnössään komissiolle, että WWAN-modeemien tuonnin kehitys näyttäisi edellyttävän suojatoimenpiteitä, ja toimittaneet saatavilla olevan, asetuksen (EY) N:o 260/2009 10 artiklassa ja asetuksen (EY) N:o 625/2009 8 artiklassa vahvistettujen perusteiden mukaisen näytön.

2. Tarkasteltavana oleva tuote

Tuote, jota pyyntö koskee, on langattomat suuralueverkkomodeemit (WWAN-modeemit), joissa on antenni ja internetprotokolla-yhteyskäytäntö (IP) tietokonelaitteita varten, sekä WWAN-modeemilla varustetut WiFi-reitittimet (WWAN/WiFi-reitittimet), jäljempänä ’tarkasteltavana oleva tuote’.

Tarkasteltavana oleva tuote kuuluu tällä hetkellä CN-koodeihin ex 8517 62 00 ja ex 8471 80 00. Nämä CN-koodit ovat ainoastaan ohjeellisia.

3. Tuonnin kasvu ja vahinko

Valituksen mukaan unionissa on yksi ainoa tuottaja, joka valmistaa samankaltaista tai suoraan kilpailevaa tuotetta. Tuottaja on sijoittautunut Belgiaan, ja sillä on jonkin verran tuotantoa muissa unionin jäsenvaltioissa.

Belgia on toimittanut näyttöä siitä, että tarkasteltavana olevan tuotteen tuonti unioniin lisääntyy nopeasti sekä absoluuttisesti että suhteessa unionin tuotantoon ja kulutukseen ja erityisesti siitä, että tuonti on lisääntynyt yli 4 100 prosenttiyksikköä vuodesta 2006 vuoteen 2009.

Tarkasteltavana olevan tuotteen tuonnin määrän ja olosuhteiden väitetään muiden seurausten lisäksi vaikuttaneen kielteisesti samankaltaisten tai suoraan kilpailevien tuotteiden hintoihin unionissa sekä unionin tuottajien (3) markkinaosuuteen, myymiin määriin ja veloittamiin hintoihin, mikä on aiheuttanut yhteisön tuottajille merkittävää haittaa.

4. Menettely

Komissio on asetuksen (EY) N:o 260/2009 6 artiklan ja asetuksen (EY) N:o 625/2009 5 artiklan säännösten mukaisesti kuullut asetusten (EY) N:o 260/2009 ja (EY) N:o 625/2009 4 artiklalla perustettuja neuvoa-antavia komiteoita. Kuulemisen perusteella komissio pitää ilmeisenä, että tutkimuksen vireille panemiseksi on riittävästi näyttöä, mistä syystä komissio panee vireille asetuksen (EY) N:o 260/2009 6 artiklan ja asetuksen (EY) N:o 625/2009 5 artiklan mukaisen tutkimuksen.

4.1 Tutkimuksen rajaus

Tutkimuksessa määritetään, ovatko suojatoimenpiteet perusteltuja neuvoston asetusten (EY) N:o 260/2009 ja (EY) N:o 625/2009 nojalla. Erityisesti tutkimuksessa pyritään määrittelemään, tuodaanko tarkasteltavana olevaa tuotetta ennalta arvaamattomien tapahtumien seurauksena unioniin niin merkittävästi kasvaneina määrinä ja/tai sellaisin ehdoin, että se aiheuttaa tai uhkaa aiheuttaa merkittävää haittaa unionin tuottajille.

a) Kyselylomakkeet

Saadakseen tutkimuksessa tarvittavat tiedot komissio lähettää kyselylomakkeet tiedossa oleville samankaltaisten tai suoraan kilpailevien tuotteiden tuottajille unionissa, tiedossa oleville tarkasteltavana olevan tuotteen viejille/tuottajille ja tuojille sekä näiden järjestöille.

Kaikkien osapuolten olisi otettava yhteyttä komissioon faksitse viipymättä tämän ilmoituksen 5 kohdan a alakohdassa annetussa määräajassa ja pyydettävä tarvittaessa kyselylomake.

b) Tietojen kerääminen ja osapuolten kuuleminen

Asianomaisia osapuolia pyydetään esittämään näkökantansa, toimittamaan tietoja ja esittämään asiaa tukevaa näyttöä. Tiedot ja asiaa tukeva näyttö on toimitettava komissiolle tämän ilmoituksen 5 kohdan b alakohdassa asetetussa määräajassa.

Komissio myös kuulee asianomaisia osapuolia pyynnöstä, jos ne osoittavat, että tutkimuksen tulos todennäköisesti vaikuttaa niihin ja että niiden kuulemiseen on erityisiä syitä. Pyyntö on esitettävä tämän ilmoituksen 5 kohdan c alakohdassa asetetussa määräajassa.

4.2 Menettely unionin edun arvioimiseksi

Jos tutkimuksessa vahvistuu, että tarkasteltavana olevaa tuotetta tuodaan unioniin niin merkittävästi kasvaneita määriä ja/tai sellaisin ehdoin, että se aiheuttaa tai uhkaa aiheuttaa merkittävää haittaa unionin tuottajille ja näin ollen oikeuttaa suojatoimenpiteiden toteuttamisen, päätös siitä, edellyttääkö unionin etu toimenpiteitä, perustuu kokonaisarvioon kaikkien osapuolten eduista unionin tuottajien, käyttäjien ja kuluttajien edut mukaan luettuina.

Jotta komissio voisi asianmukaisesti ottaa huomioon kaikki näkökannat ja tiedot tehdessään päätöstä siitä, onko toimenpiteiden käyttöönotto unionin edun mukaista, unionin tuottajat, tuojat, niitä edustavat järjestöt, käyttäjien edustajat ja kuluttajajärjestöt voivat ilmoittautua ja toimittaa komissiolle tietoja tämän ilmoituksen 5 kohdan c alakohdassa annetussa määräajassa, jos ne osoittavat, että niiden toiminnan ja tarkasteltavana olevan tuotteen välillä on objektiivisesti havaittava yhteys. Osapuolet, jotka ovat ilmoittautuneet määräajassa, voivat tämän ilmoituksen 5 kohdan c alakohdassa annetussa määräajassa myös pyytää kuulemista ja esittää erityiset syyt kuulemiseen. On huomattava, että toimitetut tiedot otetaan huomioon ainoastaan, jos niiden tueksi on toimitettaessa esitetty tosiasioihin perustuva näyttö.

5. Määräajat

a) Kyselylomakkeet

Asianomaisten osapuolten, jotka haluavat kyselylomakkeen, on esitettävä sitä koskeva pyyntö mahdollisimman pian ja viimeistään 10 päivän kuluttua tämän ilmoituksen julkaisemisesta Euroopan unionin virallisessa lehdessä.

b) Osapuolten ilmoittautuminen, kyselylomakkeiden palauttaminen ja muiden tietojen toimittaminen

Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava komissiolle, esitettävä näkökantansa ja toimitettava täytetyt kyselylomakkeet tai muut tiedot 21 päivän kuluessa tämän ilmoituksen julkaisemisesta Euroopan unionin virallisessa lehdessä, jollei toisin ilmoiteta. On huomattava, että useimpien asetuksissa (EY) N:o 260/2009 ja (EY) N:o 625/2009 säädettyjen menettelyjä koskevien oikeuksien käyttö edellyttää osapuolen ilmoittautumista edellä mainitussa määräajassa.

c) Kuuleminen

Asetuksen (EY) N:o 260/2009 6 artiklan 4 kohdan ja asetuksen (EY) N:o 625/2009 5 artiklan 4 kohdan mukaisesti asianomaiset osapuolet voivat myös esittää komissiolle kuulemispyynnön 21 päivän kuluessa tämän ilmoituksen julkaisemisesta Euroopan unionin virallisessa lehdessä.

6. Kirjalliset huomautukset, täytetyt kyselylomakkeet ja kirjeenvaihto

Kaikki asiaa koskevat tiedot on toimitettava komissiolle. Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta), ja niissä on oltava asianomaisen osapuolen nimi, osoite, sähköpostiosoite, puhelinnumero sekä faksi- ja/tai teleksinumero.

Komission yhteystiedot:

European Commission Directorate-General for Trade Directorate H Office: N-105 04/092 1049 Bruxelles/Brussel BELGIQUE/BELGÏE Faksi +32 22956505

7. Yhteistyöstä kieltäytyminen

Jos jokin asianomainen osapuoli ei toimita tietoja määräajassa tai vaikeuttaa tutkimusta huomattavasti, päätelmät, jotka voivat olla myönteisiä tai kielteisiä, voidaan tehdä käytettävissä olevien tietojen perusteella.

Jos todetaan, että jokin asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja niiden sijasta voidaan käyttää käytettävissä olevia tietoja.

8. Kuulemismenettelystä vastaava neuvonantaja

Asianomaiset osapuolet voivat ottaa yhteyttä kuulemismenettelystä vastaavaan kauppapolitiikan pääosaston neuvonantajaan. Neuvonantaja on asianomaisten osapuolten ja tutkimuksen suorittavien komission yksiköiden välinen yhteyshenkilö. Neuvonantaja tarkastelee pyyntöjä tutustua asiakirjoihin, asiakirjojen luottamuksellisuutta koskevia kiistoja, määräaikojen pidentämispyyntöjä ja kolmansien osapuolten pyyntöjä tulla kuulluksi. Neuvonantaja voi järjestää yksittäisen asianomaisen osapuolen kuulemisen ja toimia sovittelijana sen varmistamiseksi, että asianomaisen osapuolen puolustautumisoikeus toteutuu täysimääräisesti.

Neuvonantajan kanssa järjestettävää kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Tutkimuksen alkuvaiheeseen liittyviä kysymyksiä koskevat kuulemispyynnöt on esitettävä 15 päivän kuluessa tämän ilmoituksen julkaisemisesta Euroopan unionin virallisessa lehdessä. Myöhemmät kuulemispyynnöt on esitettävä määräajoissa, jotka komissio vahvistaa osapuolten kanssa käymässään yhteydenpidossa.

Neuvonantaja järjestää myös tilaisuuksia osapuolten väliselle kuulemiselle, jossa voidaan tuoda esille vastakkaisia näkökantoja ja esittää niihin vastaväitteitä muun muassa tuonnin määrän lisääntymistä, vahinkoa, syy-yhteyttä ja unionin etua koskevissa kysymyksissä.

Asianomaiset osapuolet saavat lisätietoja sekä tarkemmat yhteystiedot kuulemismenettelystä vastaavan neuvonantajan verkkosivuilta kauppapolitiikan pääosaston verkkosivustolla:

(http://ec.europa.eu/trade/tackling-unfair-trade/hearing-officer/index_en.htm).

9. Tutkimuksen aikataulu

Tutkimus saatetaan mahdollisuuksien mukaan päätökseen asetuksen (EY) N:o 260/2009 7 artiklan ja asetuksen (EY) N:o 625/2009 6 artiklan mukaisesti yhdeksän kuukauden kuluessa tämän ilmoituksen julkaisemisesta Euroopan unionin virallisessa lehdessä.

Poikkeusolosuhteissa tutkimusaikaa voidaan pidentää enintään kahdella kuukaudella. Jos määräaikaa pidennetään, komissio julkaisee Euroopan unionin virallisessa lehdessä ilmoituksen, jossa vahvistetaan jatkoajan kesto ja esitetään yhteenveto pidentämisen syistä.

(1) EUVL L 84, 31.3.2009, s. 1.

(2) EUVL L 185, 17.7.2009, s. 1.

(3) ”Unionin tuottajat” kattavat neuvoston asetuksen (EY) N:o 260/2009 5 artiklan 3 kohdan c alakohdassa annetun määritelmän mukaiset yhteisön tuottajat ja neuvoston asetuksen (EY) N:o 625/2009 15 artiklan 1 kohdassa tarkoitetut samanlaisten tai suoraan kilpailevien tuotteiden tuottajat yhteisössä.